Thi kendes for ret. Sådan lød fra retsformanden ved Vestre Landsret onsdag eftermiddag, da han afsagde den endelig dom i ankesagen mod en 28-årig mand fra Hobro. Manden blev i landsretten onsdag middag frikendt for forsøg på manddrab, da landsretten ikke mente, at det er bevist, at den 28-årige nordjyde fortsat havde til forsæt at begå manddrab, da han blev anholdt i december 2020. Han var ellers tiltalt for at ville dræbe en eller flere personer ved et eller flere masseskyderier, men de planer mente landsretten altså, at den 28-årige havde droppet, da han blev anholdt. Siden anholdelsen i midten af december 2020 har den 28-årige nordjyde været varetægtsfængslet og i april 2021 blev han overflyttet til psykiatrisk behandling. I februar 2022 blev han idømt en behandlingsdom på psykiatrisk afdeling i byretten i Aalborg, og derfor har han nu været fængslet i mere end to år. I Vestre Landsret blev den 28-årige nordjyde fundet skyldig i overtrædelse af våbenloven, og det valgte landsretten at straffe med en behandlingsdom på psykiatrisk afdeling med længstetid på fem år og længstetid for opholdet på et år. Derfor blev den 28-årige efter dagens retsmøde indlagt på psykiatrisk afdeling med en længstetid på et år. I byretten i Aalborg blev nordjyden idømt en anbringelsesdom på psykiatrisk afdeling uden længstetid. Omstødte byrettens dom I byretten for knap et år siden blev den 28-årige nordjyde kendt skyldig i forsøg på manddrab. Den gang mente byretten, at den 28-åriges forklaring, om at det hele blot havde været en fantasi, skulle tilsidesættes som utroværdig. Landsretten mente omvendt, at det ikke var bevist ud over en hver rimelig tvivl, at den 28-årige fortsat havde til hensigt at udføre sine planer om at begå et masseskyderi. - Vi finder, at der foreligger en sådan tvivl om, hvorvidt tiltalte i tiden efter august 2018 og frem til anholdelsen den 16. december 2020 fortsat havde til hensigt at gennemføre sin plan om at begå et eller flere masseskyderier, at det ikke er bevist, at tiltalte, da han blev anholdt, havde opretholdt sit forsæt til at begå manddrab. Vi stemmer derfor for at frifinde tiltalte i dette forhold, lyder det blandt andet i skyldskendelsen fra Vestre Landsret. Det var et ikke enigt nævningeting, som valgte at frikende den 28-årige for forsøg på manddrab. Otte nævninge og de tre juridiske dommere, mente at den 28-årige skulle frikendes, men en enkelt nævning mente, at han skulle kendes skyldig.

Referat:
Vestre Landsret har onsdag eftermiddag afsagt den endelig dom i den såkaldte skoleskydersag.